‘Swartkoppie’ nou massiewe kankergewasBennie de Lange (65) het ’n massiewe kankergewas op sy gesig. (Foto: Verskaf) *Waarskuwing: Die foto’s in hierdie berig kan sensitiewe lesers ontstel. Toe Bennie de Lange (65) sowat ’n jaar gelede aan ’n lastige swartkoppuisie op sy linkerwang begin karring het, het hy nooit verwag dat dit in ’n reusekankergewas sou ontaard wat reeds die helfte van sy gesig oorgeneem het nie. Dié gewas het oor die afgelope maand drasties gegroei en oënskynlik reeds ’n gedeelte van De Lange se oor weggevreet en aan sy kakebeen geheg. Van die weefsel op sy vel het reeds doodgegaan. ŉ Dokter het ook reeds bevestig dat dit kwaadaardig is. Bennie de Lange (65) het ’n massiewe kankergewas op sy gesig. (Foto: Verskaf) Sy dogter, Michelle (36), sê haar pa verduur tans erge pyn en dat hy as gevolg daarvan nie meer kan werk nie. De Lange woon saam met sy vrou Elize (56), dogters Maryna (26) en Michelle, en Michelle se twee kinders, Anushka (17) en Andrew (17), in ’n losieshuis in Kookrus in Gauteng. Die gesin leef hoofsaaklik van die geld wat De Lange elke maand by die Suid-Afrikaanse agentskap vir maatskaplike sekerheid (Sassa) ontvang. Hulle gebruik baie van dié geld vir De Lange se mediese onkoste, waaronder skoonmaakmiddels om die wond te behandel. “Dit stink verskriklik en is moeilik en pynlik om skoon te maak,” sê Michelle. Die gewas was onlangs nog so groot soos ’n R5-stuk, maar het nou al oor die helfte van sy gesig versprei. (Foto: Verskaf) “Hy kan in dié stadium ook glad nie vaste kos eet nie. My ma maak slap pap wat ons deur ’n strooitjie vir hom voer.” Michelle sê haar pa was verlede week by die Chris Hani Baragwanath-hospitaal in Soweto, maar dat daar weens die Covid-19-pandemie glo nie genoeg beddens is om De Lange nou op te neem en te opereer nie. Hulle kon egter daarin slaag om hom intussen na ’n dokter in Meyerton te neem wat aan De Lange pynmedikasie voorgeskryf het om tydelike verligting te bring. “Sy toestand het oor die afgelope maand drasties versleg. Die gewas was onlangs nog so groot soos ’n R5-stuk, maar het nou al oor die helfte van sy gesig versprei.” Michelle sê haar pa “huil soms soos ’n baba” van al die pyn, maar is oor die algemeen baie dapper. “Hy probeer sterk wees.” Sy sê dis moeilik om te glo dat dié gewas aanvanklik soos ’n onskuldige swartkoppuisie gelyk het. “Hy het destyds daaraan gedruk en gepeuter, maar dit het nooit regtig ’n punt gemaak nie. Daar het wel soms vuilgoed uitgekom. “Dit het later ’n knop begin maak – soos ’n albaster wat onder die vel vassit. Steeds het dit nie ’n geel punt gemaak nie. Nou is dit buite beheer.” Dit is nie duidelik wanneer en of De Lange ’n operasie sal ondergaan nie, aangesien die gesin maar “skrikkerig” vir staatshospitale is omdat hulle al voorheen teleurstellings ervaar het. Hulle is ook bekommerd oor De Lange se algehele gesondheid wat volgens Michelle “baie swak” is. Die gesin kan nie private mediese behandeling bekostig nie en is desperaat om vir De Lange die regte mediese hulp te kry. Intussen sukkel hulle ook om in hulle gesin se basiese behoeftes te voorsien, waaronder kos en klere. “Ek het hierdie week na verskeie plekke in Meyerton gestap om my CV in te handig, maar nog niks gehoor nie. Ek besef dis nou nóg moeiliker om werk te kry as gevolg van Covid-19.” Indien iemand ŉ bydrae wil maak om die gesin te ondersteun of De Lange se mediese kostes te help dek, kan Michelle by 062 065 0809 gekontak word.